P R I J E D L O G

Na temelju članka 57. stavak 4. Zakona o porezu na dohodak („Narodne novine“ broj 115/16, 106/18, [121/19](https://www.zakon.hr/cms.htm?id=42193), [32/20](https://www.zakon.hr/cms.htm?id=43421), [138/20](https://www.zakon.hr/cms.htm?id=46522), [151/22](https://www.zakon.hr/cms.htm?id=55111), [114/23](https://www.zakon.hr/cms.htm?id=58270) i 152/24), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 1/21, 156/22 i 1/2024) i članka 30. Statuta Općine Dobrinj („Službene novine Općine Dobrinj“ broj 8/22), Općinsko vijeće Općine Dobrinj na 29. sjednici održanoj dana \_\_\_\_ veljače 2025. godine, donosi

**O D L U K U**

**o visini paušalnog poreza za djelatnosti iznajmljivanja i smještaja u turizmu**

 Članak 1.

Ovom Odlukom propisuje se visina paušalnog poreza na dohodak po krevetu, smještajnoj jedinici u kampu te smještajnoj jedinici u objektu za robinzonski smještaj poreznom obvezniku koji ostvaruje dohodak od iznajmljivanja stanova, soba i postelja putnicima i turistima i organiziranja kampova.

Članak 2.

Visina paušalnog poreza po krevetu, odnosno po smještajnoj jedinici u kampu i/ili kamp odmorištu te objektu za robinzonski smještaj na području Općine Dobrinj (za sva naselja) utvrđuje se u iznosu od 70,00 eura.

 Članak 3.

Stupanjem na snagu ove Odluke prestaje važiti Odluka o visini paušalnog poreza za djelatnosti iznajmljivanja i smještaja u turizmu (“Službene novine Općine Dobrinj“ broj 7/23).

Članak 4.

Ova Odluka dostavit će se Ministarstvu financija, Poreznoj upravi u roku od osam dana od dana njezina donošenja radi objave na mrežnim stranicama Porezne uprave.

Članak 5.

Ova Odluka objavit će se u «Službenim novinama Općine Dobrinj», a stupa dan nakon objave.

KLASA:

URBROJ:

 OPĆINSKO VIJEĆE OPĆINE DOBRINJ

Predsjednik Općinskog vijeća

Dino Turčić, v.r.

OBRAZLOŽENJE

Pravni temelj za donošenje ove odluke su odredbe članaka 57. stavak 4. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23 i 152/24), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 1/21, 156/22 i 1/2024) i članka 30. Statuta Općine Dobrinj („Službene novine Općine Dobrinj“ broj 8/22).

Odredbom članka 57. stavka 4. Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22, 114/23, 152/24) propisano je da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim Zakonom, i to:

Kategorija jedinice lokalne samouprave prema indeksu turističke razvijenosti i iznos paušalnog poreza u eurima i centima

I 100,00 − 300,00 EUR

II 70,00 − 200,00 EUR

III 30,00 − 150,00 EUR

IV 20,00 − 100,00 EUR

Prema indeksu turističke razvijenosti Općina Dobrinj ulazi u kategoriju II.

Prijedlogom Odluke predlaže se visina paušalnog poreza po krevetu, odnosno po smještajnoj jedinici u kampu i/ili kamp odmorištu te objektu za robinzonski smještaj na području Općine Dobrinj, za sva naselja, u iznosu od 70,00 eura rukovodeći se činjenicom da je prijedlogom utvrđen minimalni zakonski iznos paušalnog poreza.

Prijelaznim odredbama Zakona navedeno je da je jedinica lokalne samouprave dužna donijeti Odluku i obavijestiti nadležno Ministarstvo do dana 28. veljače 2025. u suprotnome će se primjenjivati iznosi paušalnog poreza predviđeni zakonom .

 Općinski načelnik

 Neven Komadina